Efterretningstjeneste vil have adgang til teleselskaber uden dommerkendelse

Et kommende lovforslag lægger op til, at Center for Cybersikkerhed kan få adgang til at indhente oplysninger hos teleselskaberne, uden at det er nødvendigt med en dommerkendelse.

Allerede forud for vedtagelsen af loven om Center for Cybersikkerhed i juni i år var der fra flere sider kritik af, at politikerne lagde funktionen ind under Forsvarets Efterretningstjeneste. Nu vender kritikken tilbage, denne gang blandt andet støttet af teleselskaberne, i optakten til et kommende lovforslag vedrørende Center for Cybersikkerhed.

Det sker, efter at Version2-blogger Poul-Henning Kamp offentliggjorde udkastet til lovforslaget her på Version2.

Lovforslaget vedrører it-sikkerheden i Danmark og sætter umiddelbart Center for Cybersikkerhed i spidsen for opgaven. Og forslaget giver vide beføjelser til enheden under Forsvarets Efterretningstjeneste.

Læs også: Bredt flertal vedtager udskældt lov om Center for Cybersikkerhed

Blandt andet hedder det i forslaget, at Center for Cybersikkerhed skal have adgang til at indhente oplysninger hos teleselskaberne blot ved fremvisning af legitimation og altså uden en dommerkendelse. Det huer ikke teleselskaberne, skriver Information.

»Det strider mod almindelige retssikkerhedsmæssige principper, og det er meget vanskeligt at se, hvad begrundelsen skulle være for at indføre et sådant indgribende instrument på et område, hvor der er behov for at styrke gennemsigtighed og tillid til myndigheder og aktører,« skriver direktør Jakob Willer fra brancheorganisationen Teleindustrien i en e-mail til Information.

Lovforslaget er lige nu endnu under udarbejdelse og ventes fremsat til februar.